เปิด 5 พิกัดนำสายไฟฟ้า-สายสื่อสารลงดิน เริ่มมิ.ย.นี้
เปิด 5 พิกัดเส้นทางหลักในกทม. กสทช.-กฟน.นำสายไฟฟ้า-สายสื่อสารลงดิน เริ่มมิ.ย.นี้
5 มิ.ย. 2560

นายก่อกิจ ด่านชัยวิจิตร รองเลขาธิการ กสทช. สายงานกิจการโทรคมนาคม เปิดเผยว่า สำนักงาน กสทช. จัดทำโครงการเปลี่ยนระบบสายไฟฟ้าอากาศเป็นสายไฟฟ้าใต้ดิน โดยมีวัตถุประสงค์หลักเพื่อให้ระบบกระแสไฟฟ้ามีเสถียรภาพ ทัศนียภาพสวยงาม ประชาชนมีความปลอดภัยในชีวิตและทรัพย์สิน เริ่มดำเนินการด้วยความร่วมมือกับการไฟฟ้านครหลวงตั้งแต่ปี 59 ใน 5 เส้นทาง โดยมีแผนการดำเนินงานหักเสาไฟฟ้าในแต่ละเส้นทาง ดังนี้
1.ถนนศรีอยุธยา เริ่มดำเนินการหักเสาไฟฟ้าวันที่ 1-4 มิ.ย. 60 ผู้ประกอบกิจการโทรคมนาคมรื้อถอนสายไม่ใช้งานออกภายในวันที่ 16 มิ.ย.60
2.ถนนโยธี เริ่มดำเนินการหักเสาไฟฟ้าวันที่ 17-18 มิ.ย. 60 ผู้ประกอบกิจการโทรคมนาคมรื้อถอนสายไม่ใช้งานออกภายในวันที่ 25 มิ.ย.60
3.ถนนเพชรบุรี เริ่มดำเนินการหักเสาและรื้อสายไม่ใช้งานออกภายในวันที่ 15 ก.ค. 60
4.ถนนราชปรารภ เริ่มดำเนินการหักเสาไฟฟ้า ตั้งแต่วันที่ 1 ส.ค. 60 เป็นต้นไป
5.ถนนพระรามที่ 1 เริ่มดำเนินการหักเสาไฟฟ้า ตั้งแต่วันที่ 1 พ.ย. 60 เป็นต้น
ทั้งนี้ถนนศรีอยุธยา ปัจจุบัน การไฟฟ้านครหลวง ผู้ประกอบกิจการโทรคมนาคม ผู้ประกอบกิจการกระจายเสียงและกิจการโทรทัศน์ และหน่วยงานของรัฐที่เกี่ยวข้อง ได้ดำเนินการนำสายไฟฟ้าและสายสื่อสารลงดินเรียบร้อยแล้ว ส่วนถนนที่เหลืออยู่จะมีการดำเนินการตามแผน ประชาชนอาจได้รับความไม่สะดวกในการใช้บริการโทรคมนาคมและการเดินทางบ้างในช่วงเวลาดำเนินการ แต่ในระยะยาวจะได้รับประโยชน์จากดำเนินการครั้งนี้
“สำนักงาน กสทช. ให้ความร่วมมือสนับสนุนและประสานงานผู้ประกอบกิจการโทรคมนาคมในการนำสายสื่อสารลงดิน พร้อมกำกับดูแลอัตราค่าเช่าท่อร้อยสายให้เป็นธรรมสมเหตุสมผล”นายก่อกิจ กล่าว